钦定古今图书集成/理学汇编/经籍典/第157卷 > 《授衣赋》〈以霜降此时女工云就为韵〉张何
## 钦定古今图书集成/理学汇编/经籍典/第157卷 > 《授衣赋》〈以霜降此时女工云就为韵〉张何

惟改岁之弘典，爰授衣兮肃霜。稽《月令》之前制，得《豳
诗》之首章。夫其损益从时，取其观古人象。元黄既绩，
可以为公子裳。促机上之寒杼，发桑间之懿筐。零露
既漙，严霜夕降。聚于燎火，无资于借人；劝其功佣，俾
率于同巷。尔其敦质素，黜华靡。翔葛屦之俭啬，笑麻
衣之浮侈。素云洁既无取于流黄；我朱孔阳，复何
为乎恶紫？繄狐裘之可识，谅《羔羊》之在此。且德惟称
服，道在随时，惜光阴之暮矣，恐𫄨绤之凄其。会斯蚕
绩，取彼狐狸，既申之以杂佩，又组之以素丝，信物之
美者，惟君子宜之。借如轻裘被服之客，纤手缝裳之
女，昼剪绮纨，夜调砧杵，微芳发素袖举，丝兮衣兮，爰笑爰语，莫不遵向晦以宴息，乐盛阴之“室处。”於戏！圣
实作则，皇惟降衷。礼章度数，服制卑崇。鉴羔袖之非
类，慎鹬冠之不衷。岂可裦然充耳，不念女工。俾僭乱
以陵上，兴怨言于大东而已。是以带裳表俭，黻冕昭
文。袭缁衣之改造，追补衮之清芬。故能宜象服，集元
𫄸。将菲薄以为宝，岂浮奢之足云。亦有守道固穷，至
图未就，卒岁无褐，忧心如疚。四时迭运，窃独悲夫《凛
秋》。万物有托，子何为乎岩岫。空负悲哉之感，徒为哿
矣之富。傥有弹冠之期，不念绨袍之旧。